עד סוף השנה שעברה עוד חשבנו שיש לנו מירוץ צמוד כלשהו בין ג׳ף בזוס, מייסד אמאזון הנודע והאניגמטי משהו, לבין ביל גייטס ואחרים בקרב על התואר הייחודי 'האדם בעל שווי השוק הרשמי הגבוה ביותר בעולם כולו' – אך ההצלחה המתמשכת של אמאזון גם בשנה הנוכחית והציפיות האופטימיות מהמשך הדרך מאפשרים לתחרות הזו להפוך למירוץ של סוס אחד בודד, אשר מותיר רק אבק לכל השאר.
מנייתה של אמאזון ממשיכה לצמוח באופן מרשים וחצתה לראשונה רף מרשים של 1,600 דולר לכל יחידה – מה שמאפשר בתורו לאיש המחזיק בכ-17 אחוזים מסך המניות של חברת הענק להגדיל את הונו התיאורטי עד לרמה מטורפת של 134 מיליארד דולר, פלוס מינוס של כמה מיליארדים לכאן או לכאן בתלות בערך המניה בזמן נתון.
בזוס הוא לא רק הסנטי-מיליארדר הראשון בהיסטוריה, אלא מתמודד משמעותי על תואר האיש העשיר אי פעם בהפרש הגדול ביותר – עם פער של כמעט 40 מיליארד דולר (!!!) בינו לבין ביל גייטס, אשר עדיין ניצב במקום השני.
הונו של בזוס עתיד להמשיך ולצמוח בעתיד הנראה לעין, אם לא יתרחש משהו מאוד בלתי צפוי, ובמקביל נראה כי נשמעים עוד ועוד קולות שקוראים לו להשקיע יותר משאבים למטרות צדקה שונות, כפי שעשו ועושים גייטס ואשתו, בשל העובדה שסכום כסף זה בהחלט עשוי להישמע פשוט גדול מדי ומוגזם עבור אדם בודד, וגם עבור כל הדורות הבאים שלו. אז האם האיש העשיר מכולם יהפוך בקרוב גם לפילנטרופ המוביל? נחיה ונראה.